Sikkerhet

Dette er Gjøvik Froskemannsklubb sine sikkerhetsregler, og gjelder alle dykk i klubbens regi.   
Reglene er vedtatt på årsmøte 22.januar 1994, etter norm fra NDF.

**1.0 Dykkeren**

**1.1** Dykk ikke hvis du føler deg umotivert.

**1.2** Dykk ikke hvis du er påvirket av rusmidler.

**1.3** Dykk ikke hvis du nylig har vært syk eller bruker medikamenter som ikke er godkjent av lege for bruk ved dykking.

**1.4**  Legeundersøkelse må minimum gjennomføres etter aldersbestemt intervall i "Dykkemanualen".

**1.5**  Dykk i.h.t. de sertifikater, ledsagende utstyr- og prosedyrekrav, samt de erfaringsmessige kvalifikasjonene du til enhver tid innehar. Påse at din meddykker også har den nødvendige sertifisering, erfaring og utstyr som dykket krever.

**2.0 Planlegging**

**2.1** Alle dykk skal planlegges. Plan skal følges. Bruk din personlige dykkejournal, vær nøye med å få med alle data.

**2.2** Avtal på forhånd med dykkeleder og meddykker. Eks.: Svømmeretning, dybde, tid og formål med dykket.

**2.3** Planlegg og organiser krevende former for dykking i henhold til "Dykkermanualen". Gjennomfør ikke slik form for dykking uten å være kvalifisert til det. Eks. på dykkerformer: Dykking på vrak, i sterk strøm, med dekompresjonsstopp, i mørke eller i grotter og under is.

**2.4** Avtal på forhånd rutiner for samhold under dykket. Hvis kontakten brytes under dykket, gå til overflaten og gjenopprett kontakten. Se "Dykkermanualen".

**3.0 Organisering**

**3.1** Alle dykk skal organiseres. Forskjellig typer dykk krever ulik form for organisering. Se "Dykkermanualen". Kan ikke et dykk organiseres på forsvarlig måte, skal det ikke gjennomføres.

**3.2** Undersøk om forholdene tilsier at et dykk kan organiseres på tilfredsstillende vis. Eks.: Vær og vind, strøm, båttrafikk, bunnforhold, tidevann, ilandstigningsmuligheter og varslingsmuligheter ved en alarmsituasjon.

**3.3** Alle dykk krever minst en person i overflateberedskap.

**3.4** Ved dykking i grupper over 4 skal det alltid være oppnevnt ansvarlig dykkeleder. Se "Dykkermanualen". Dykkelederen er suveren i sine avgjørelser.

**3.5** Er det kun en dykker i vannet, skal det alltid benyttes signalline til kvalifisert person på land/overflaten. Dykket skal planlegges og organiseres i henhold til dette.

**3.6** Påse at alarmplan er satt opp for det aktuelle dykkestedet.

**3.7** Påse at handlingsplan er kjent/gjennomførbar og at alle vet hvilken funksjon de har ved en ulykke.

**4.0 Merking**

**4.1** Marker alltid stedet/området hvor det faktisk dykkes med dykkerflagg. Flagget (flaggene om nødvendig) skal være heist og godt synlig så lenge dykkeraktivitet pågår.

**5.0 Utstyr**

**5.1** Dykk alltid med komplett dykkerutstyr. Fjern aldri sikkerhetskomponenter. Eks.: Reservesjalter, oppstigningsvest m/vestflaske. En ny utstyrskomponent (sikkerhetskomponent) erstatter i regelen ikke andre komponenter, men kommer i tillegg. Ved spesielle former for dykking kan dog enkelte komponenter fjernes. Eks.: Grottedykking.

**5.2** Sjekk utstyret nøye før dykket, foreta kameratsjekk.

**5.3** Lån ikke bort dykkerutstyr til en person som ikke er sertifisert eller av andre grunner ikke er kvalifisert for dykking.

**6.0 Etter dykk**

**6.1** Returner umiddelbart til overflaten ved aktivering av reserveluftmekanismen. Reserveluften skal fortrinnsvis være ubenyttet ved dykkets planlagte slutt.

**6.2** Sikre alltid positiv oppdrift i overflaten. Blås opp vesten og steng utventilen på tørrdrakt. Dropp vektbeltet om nødvendig.